b'\n_START_ARTICLE_\nProhibition Party\n_START_PARAGRAPH_\nProhibition Party (Forbudspartiet) ble grunnlagt i USA i 1869 som en del av avholdsbevegelsen, og \xc3\xb8nsker \xc3\xa5 forby alkohol og andre rusmidler. Partiets f\xc3\xb8rste leder, mellom 1867 og 1872, var John Russell fra Michigan._NEWLINE_Forbudspartiet har aldri vunnet noe presidentvalg. Partiet har likevel hatt indirekte innflytelse, og har lyktes i \xc3\xa5 tvinge en rekke kommuner og delstater i \xc3\xa5 forby produksjon og salg av \xc2\xabgiftige drikker\xc2\xbb. _NEWLINE_I 1887 ble Forbudspartiets representant Susanna Madora Salter fra Argonia, Kansas, den f\xc3\xb8rste kvinnelige borgermester i USA._NEWLINE_I perioden 1914\xe2\x80\x931920 representerte Charles Hiram Randall partiet i Kongressen. I perioden 1917\xe2\x80\x931921 var dessuten Sidney Johnston Catts fra Forbudspartiet guvern\xc3\xb8r i Florida._NEWLINE_Som pressgruppe klarte ogs\xc3\xa5 partiet i 1919 \xc3\xa5 tvinge gjennom det 18. lovtillegg i USAs grunnlov, som medf\xc3\xb8rte forbud mot produksjon, salg, transport, import og eksport av alkohol. Denne perioden er kjent som \xc2\xabforbudstiden\xc2\xbb, og f\xc3\xb8rte til en voldsom oppblomstring av kriminalitet med Al Capone som en sentral akt\xc3\xb8r._NEWLINE_Ved begynnelsen av den store depresjonen ble avholdssaken forkastet av flertallet i befolkningen. Forbudene ble opphevet ved det 21. lovtillegg i USAs grunnlov i 1933. Avholdssaken var blitt upopul\xc3\xa6r i befolkningen, og Forbudspartiet mistet innflytelse.\n_START_SECTION_\nSplittelser\n_START_PARAGRAPH_\nForbudspartiet har flere ganger i l\xc3\xb8pet av sin historie v\xc3\xa6rt gjenstand for indre splittelse. Partiet stilte s\xc3\xa5ledes med to ulike kandidater ved presidentvalgene i 1896, 1900, 1928 og 2004. Ogs\xc3\xa5 ved presidentvalget i 2008 stiller partiet med to ulike kandidater til presidentembedet.'